L'any 1928 Teresa Vidal Quadres Rabassa va comprar l'actual assentament de la prefectura a Luis Fernández d'Alós de Martí, inclòs un habitatge de tres plantes i un petit jardí. Tot seguit Teresa Vidal va encarregar la construcció d'un edifici de cinc plantes, baixos i soterrani. Una vegada construït, el va vendre a l'Estat, representant al Ministeri de la Governació, el governador civil del moment José de Azcárraga Gutiérrez de Caviedes, que el va fer servir com a seu de la Prefectura Superior de Policia. El preu de la compra va ascendir a 1.700.000 pessetes. Les escriptures es van formalitzar davant el notari Manuel Pinesa el 26 d'abril de 1929, data en què passà a ser la Prefectura Superior de Policia. Formalment, es va inscriure en el Registre Mercantil el 14 de juny de 1929. D'altres fonts indiquen que la finca es va vendre el 1929, però per convertir-se en un dels hotels de l'exposició internacional de 1929.